39. schôdza NR SR - 2.deň - B. popoludní
Dátum: 2025-09-10
Poslanec: Matovič, Igor (SLOVENSKO)
Druh vystúpenia: Vystúpenie v rozprave

109. Kolegovia, kolegyne, dovoľte, aby som vystúpil, keďže ešte neprešla zmena rokovacieho poriadku, lebo po zmene rokovacieho poriadku už nebude umožnené opozícii, aby takto vystupovala počas tretieho čítania. Lebo jednoducho rozhodli sa, že budú pokračovať v tých náhubkových procesoch voči opozícii, lebo je to v súlade s tým, čo si prajú v Pekingu a v Moskve a tam sa kritika vlády nenosí, takže postupne chcú zatvárať ústa aj nám. Takže vystupujem preto, lebo počas tohto hlasovania o tejto novele zákona bol prepašovaný do tohto zákona prílepok a môže tu pán predsedajúci či predseda podvodom zvolený hovoriť, že nie je to prílepok, je to prílepok, a bol tam prepašovaný prílepok, ktorý v podstate chce legitimizovať nezákonné konanie ministra Šaška, ktorý sa, keď zbadal, že sme sa prihlásili či pán Majerský alebo ja do rozpravy, tak rýchlo sa vyparil ako gáfor, lebo zrejme má špinavé svedomie, tak chcú si legalizovať to, že budú prideľovať teraz prevádzku alebo možnosť prevádzkovať záchranné body alebo záchranky po Slovensku tým firmám, ktoré si vybrali v predošlom tendri, ktorý bol v réžii SMER-u. Takže vieme asi, ako bol aj ten predošlý tender veľmi spravodlivý, ako bol otvorený, ako bol pod verejnou kontrolou. Ale ja by som si dovolil ešte ísť trošku k Adamovi, a to je do roku 2009, kedy súčasný predseda parlamentu, podvodom zvolený, bol minister zdravotníctva. A vtedy sa tiež rozhodovalo v takomto tendri, že ako sa spravodlivo vyberú tí najlepší z najlepších, ktorí budú v kritickej chvíli zachraňovať životy bez ohľadu na to logicky, že koho tí ľudia volili. Lebo choroba a kritické chvíle si nevyberajú podľa voličského preukazu alebo podľa toho, koho sme volili. A viete, čo vtedy urobil pán Raši s vtedajším pánom slovenského zdravotníctva, bývalým to predsedom parlamentu Pavlom Paškom? Vymysleli krásnu fintu, že dovtedy bol kľúčový hráč istá firma Falck. Možno ju poznáte, keď si ju vygúglite, tak je to firma, dánska firma, ktorá v 23 alebo 22 krajinách prevádzkuje záchranky. A vtedy keď chceli sa zúčastniť toho tendra, bolo im povedané, že, páni, vy už nedostanete žiaden záchranný bod, alebo dostanete, ale musíte sa podeliť. A keď odovzdáte 50 % SMER-u, tak v tom prípade uspejete a budete mať najviac záchranných bodov a dostanete biznis, vtedy to bolo na štyri roky. A keď neodovzdáte 50 % z firmy SMER-u, tak nebudete sprevádzkovať záchranky. Hovorím, to je rok 2009, minister zdravotníctva zodpovedný za tento tender súčasný predseda parlamentu, podvodom zvolený, a minister alebo teda predseda parlamentu vtedy Pavol Paška. No a stalo sa presne to, že tá istá, tá firma Falck, ktorá dovtedy prevádzkovala tie záchranky na Slovensku, zrazu zakladá zvláštnu materskú spoločnosť, ktorej 50 % získava istá novozélandská firma, nie novozámocká z Nových Zámkou, ale novozélandská, to znamená z druhej strany sveta, keď si prevŕtate dierku krížom, tak dôjdete do toho Nového Zélandu. Zrazu máte pocit, že vau, konečne v slovenskom zdravotníctve popri tých Dánoch budú pôsobiť aj skúsení záchranári z Nového Zélandu. A prebehol tender, táto spoločná firma Falcku dánskej firmy s novozélandskou eseročkou zrazu je najväčším víťazom, beneficientom tohto tendra v réžii súčasného predsedu parlamentu, podvodom zvoleného, Richarda Rašiho. A po dvoch rokoch zrazu vyjde informácia, že tú firmu na Novom Zélande kto vlastní? No Juraj Široký. Že vám nie je hanba, vy zlodeji! Ulakomiť sa na peniaze určené na záchranu ľudských životov. Toto ste urobili v roku 2009 a môžete sa tu hrať tie mimikry, že tu je zrazu nejaký HLAS, ktorý s tým nemá nič spoločné. Ste obidvaja úplne rovnakí zlodeji. Máte to zapísané v DNA a keď vám nestačia moje slová, že ste zlodeji, tak dovoľte, aby som si použil slová dvoch autorít, ktoré sa nachádzajú aj teraz v tejto sále. Jeden je predseda koaličnej strany Andrej Danko, ktorý hovorí, že to je obludný kšeft, na ktorom idete ukradnúť vy hlasáci 800 miliónov eur. Že o 800 miliónov eur tento kšeft na záchranky je predražený. Vy tu hovoríte živnostníkom, zamestnancom, že živnostníkovi ukradnete 700 euro ročne, každému zamestnancovi 200 euro ročne, ale na záchranky kamarátom Riška Rašiho, ktorý chodí potom do ich hocijakých lukratívnych víl na letné dovolenky, tak tým idete nadeliť 800 miliónov navyše? Ešte raz, to nehovorím ja, to hovorí Andrej Danko, predseda SNS, koaličnej strany, ktorý tu rozhodoval o tom, ako idete teraz okradnúť či živnostníkov, ľudí, dôchodcov, všetkých na kompletku, lebo treba na konsolidáciu. Ale len na záchrankovom tendri podľa predsedu koaličnej strany idete ukradnúť 800 miliónov eur. A druhý, kto hovorí, že to je obrovský, špinavý biznis, že to je doslova klondajk ste si urobili z peňazí určených na záchranu životov, je predseda Najvyššieho kontrolného úradu. Pred chvíľkou tu bol, neviem, či tu ešte je, je tam, v rohu tam sedí, pán Andrassy. Uznáte dúfam, keď teda Andrej Danko asi teda autorita nie je, možno pre vás v koalícii áno, ale predseda Najvyššieho kontrolného úradu, predpokladám, že pre vás autorita je, aj Najvyšší kontrolný úrad, aj jeho kontrolóri a desiatky kontrolórov, ktorí tento biznis kontrolovali. Predseda Najvyššieho kontrolného úradu povedal, že to je tak špinavý biznis a zodpovednosť je tak jasná na ministrovi zdravotníctva, že nijaké iné riešenie nie je, len má odstúpiť a prijať zodpovednosť. Ale vy miesto toho, aby ste tu urobili toto gesto, áno, politické gesto a prijali zodpovednosť, lebo ste boli pristihnutí pri tom, jako tu idete rozkradnúť dve miliardy euro, dvetisíc miliónov eur, dva milióny tisíc euračiek, aby som to preložil aj do jazyka, ktorému rozumejú aj vaši voliči, tak boli ste pristihnutí pri tom, jako idete rozkradnúť dve miliardy eur a vy sa tvárite, že v pohode. Šaško naďalej je ministrom. Lebo však tak ste sa dohodli? Že teraz kradnú tí, tam druhí kradnú zase niekde inde, Šutaj Eštok kradne na hasičských striekačkách, ktorá vybehne zo záchrannej, či akej, požiarnej zbrojnice a už sa rozpadá po ceste. To naozaj vy idete kradnúť aj na prostriedkoch, ktoré sú určené na záchranu životov či chorých ľudí alebo tým, ktorým horí dom alebo byt, kde sú ohrozené životy? Bol to dopredu krásne zmanipulovaný tender. Váš predseda, neviem teraz, ktorý to presne je, Puci, ale však na tých fotografiách je krásne vidieť, Puci bol svedkom na svadbe človeka, ktorý vyhral to bingo, 365 mil. ste mu dali zákazku len takto, hoci v živote predtým nepodnikal pri záchrane životov. Len preto, lebo kamarát, tak? Tatíčko oblečený rovno v bunde s vyšitým logom HLAS-u. Vám nie je hanba, ľudia? Rozkrádať peniaze určených na liečbu chorých ľudí? A potom sa čudujete, alebo potom sa čudujú v tom Bruseli, na ktorý nemáte pekné slovo, že na Slovensku ročne zomiera o päťtisíc ľudí viac, ako by mohlo zomierať, ak by sme mali rovnaký počet odvrátiteľných úmrtí ako civilizovaná Európa, resp. ako priemerná krajina Európskej únie. A týmto dovolím si skončiť, lebo je to, už sa mi ten čas kráti, ktorý nám ešte chcete skracovať, resp. takúto možnosť nám chcete úplne vziať. Ešte raz, len vaše zlodejstvo, vaše zlodejiny, ktoré tu systematicky štrnásť rokov pri moci robíte, spôsobujú, že ročne zomiera na Slovensku päťtisíc ľudí zbytočne. A ešte raz, aby ste teda si to to raz aspoň naštudovali. Existuje parameter, na základe ktorého sa porovnáva kvalita zdravotnej starostlivosti v jednotlivých krajinách v rámci Európskej únie, tento parameter a jeho napĺňanie sleduje priamo Európska komisia a pri tomto parametri sa sledujú tzv. odvrátiteľné úmrtia. To sú úmrtia, ktorým sa dalo zabrániť, ak by bolo chorému človeku poskytnutá liečba včas a dostatočne odborne. Ak by na Slovensku zomieralo rovnaké promile ľudí na odvrátiteľné úmrtia jako v priemernej krajine Európskej únie, ročne by na Slovensku zomieralo o päťtisíc ľudí menej. Ak to chcete prepočítať inak, 15 ľudí denne. Pätnásť ľudí denne zabíja korupcia strany HLAS a SMER v zdravotníctve, ktorú prevádzkujete dlhé-dlhé roky, počas ktorých vládnete, ovládate toto ministerstvo, urobili ste si klondajk, dovolili ste Haščákovi vytunelovať cez Dôveru jednu miliardu eur len cez jeho poisťovňu Dôveru a vytunelovať tieto peniaze určené na liečbu chorých ľudí na Cyprus. Je to vaše svedomie, lebo za tú miliardu eur mohlo byť na Slovensku inštalovaných dvetisíc cétečiek alebo magnetických rezonancií. Zabíjate ľudí len preto, lebo ste si urobili zo zdravotníctva biznis. (Potlesk v sále.)